ஆர்.கே.நகர் இடைத்தேர்தலில் யாரும் எதிர்பார்க்காத வகையில் வெற்றிவாகையைச் சூடியிருக்கிறார் சுயேச்சை வேட்பாளர் தினகரன். அவரது வெற்றி, அ.தி.மு.க. தலைமைக்குப் பெரும் சவாலை ஏற்படுத்தியிருக்கிறது. அதுதொடர்பாக ஓ.பன்னீர்செல்வம், எடப்பாடி பழனிசாமி மற்றும் கட்சியின் மூத்த நிர்வாகிகள் கட்சித் தலைமை அலுவலகத்தில் ஆலோசனை நடத்தினர். அப்போது ஆர்.கே.நகர் இடைத்தேர்தல் தோல்விகுறித்து விவாதிக்கப்பட்டது. தினகரனின் வெற்றிக்கு உறுதுணையாக இருந்த நிர்வாகிகளை ஓ.பன்னீர்செல்வம், பழனிசாமி ஆகியோர் நீக்கினர். அவர்களில் தென்சென்னை வடக்கு மாவட்டச் செயலாளர் வி.பி.கலைராஜன், நெல்லை மாநகர் மாவட்டச் செயலாளர் பாப்புலர் முத்தையா, கர்நாடக மாநிலச் செயலாளர் புகழேந்தி, செய்தி தொடர்புக் குழு உறுப்பினர் நாஞ்சில்சம்பத், மகளிரணி துணைச் செயலாளரும் செய்தி தொடர்புக்குழு உறுப்பினருமான சி.ஆர்.சரஸ்வதி ஆகிய 5 பேர் கட்சியிலிருந்து நீக்கப்பட்டனர். வடசென்னை வடக்கு மாவட்டச் செயலாளர் வெற்றிவேல், வேலூர் கிழக்கு மாவட்டச் செயலாளர் பார்த்திபன், தஞ்சாவூர் வடக்கு மாவட்டச் செயலாளர் ரெங்கசாமி, தேனி மாவட்டச் செயலாளர் தங்க தமிழ்செல்வன் ஆகிய 4 பேர் பொறுப்பிலிருந்து நீக்கப்பட்டுள்ளனர். தினகரனுக்கு ஆதரவாக இருக்கும் நிர்வாகிகளை நீக்கவும் முடிவு செய்யப்பட்டு அதற்கான வேலைகள் நடந்துவருகின்றன.